钦定古今图书集成/历象汇编/岁功典/第026卷 > 《云南志书》 > 衡州上元记 宋文天祥
## 钦定古今图书集成/历象汇编/岁功典/第026卷 > 《云南志书》 > 衡州上元记 宋文天祥

岁正月十五，衡州张灯火合乐，宴宪若仓于庭。州之
士女，倾城来观，或累数舍，竭蹶而至。凡公府供帐，所
在听其往来，一无所禁，盖习俗然也。咸淳十年，吏部
宋侯主是州，予适忝陈臬事常平，以王事诣长沙，会
改除，于是侯与予为客主礼。是晚，予从城南竟城东，
夹道观者如堵。入州，从者殆不得行。既就席，左右楹
及阶。阶及门，骈肩累足，𧥄𧥄如鱼头，其声如风雨潮
汐，咫尺音吐不相辨。侑者集三面之人趋而前，执事
几不可曲折。酒五行，升车诣东厅，厅后稍偏为燕座，
俎豆设焉。主人既肃，宾车不得御，乃步入燕座之次。
至儿童妇女，杂袭而争先，男子冠以上，往往引去。及
献酬，州民为百戏之舞，击鼓吹笛，斓斑而前，或蒙供
焉。极其俚野。以为乐游者，益自外至，不可复次序。妇
女有老而秃者，有羸无齿者，有伛偻而相携者，冠者、
髽者，有盛涂泽者，有无饰者，有携儿者，有负在手者，
有任在肩者，或哺乳者，有睡者，有睡且苏者，有啼者，
有啼不止者，有为儿弁髦者，有为总角者，有解后叙
契阔者，有自相笑语者，有甲笑乙者，有倾堂笑者，有
无所睹随人笑者，跛者、倚者，走者，趋者，相牵者，相扶
擎者，以力相拒触者，有醉者，有倦者、咳者、唾者、嚏者，
欠伸者，汗且扇者，有正簪珥者，有整冠者，有理裳结
袜者，有履阈者，有倚屏者，有攀槛者，有执烛跂惟恐
堕者，有酒半去者，有方来者，有至席彻者。儿童有各
随其“亲且长者，有无所随而自至者；立者半坐于地
者，有半坐杌下者，有环客主者，有坐复立者，有立复
坐者。视妇女之数，多寡相当。”盖自数月之孩，以至七
八十之老，靡不有焉。其望于燕座之门外，趑趄而不
及近者，又不知其几千计也。当是时，舞者如傩之奔，
狂之呼，不知其亵也。观者如立通都大衢，与俳优上
下，不知其肆也。予与侯颓然其间，如为家人之长坐
于堂，而骄儿𫘤女充斥其间，不知其偪也。予起而举
酒祝侯曰：“以平易近民，而民近之岂弟父母，侯之谓
矣。”侯酬且执爵，前曰：“惟使者使民不冤，无湮郁其和，
我是以大有民。”予避且谢，则复诸侯曰：“使时和岁丰，
日星明穊，举海内得以安其生而乐其时，衡与赐焉。
维天子之功，臣等何力之有？”侯拱而立。侯，蜀人也，因
与予言，益州承平时，元夕宴游，其风流所亲见，盖出
于祖宗德泽，天地涵育之久，而今不可复得矣。予愍
然私念之。开庆、景定间，衡以中州不得免于难，今城
郭室庐，公私文物，犹草创绵蕝云尔。然以几世几年
所为郡，而“十数年间卒然修复，得其大体，非国家忠
厚，积累于民力，爱养有素，岂望如今所成立哉？”蜀自
秦以来，更千馀年，无大兵革，至于本朝，侈繁钜丽，遂
甲于天下，不幸荡析，若鬼神之忌盈者。今衡之民，务
本而勤力，岁时一观游之外，衣食其耕桑，俭而不泰，
风气淳厚，犹南方建德之国，其将进而未已者乎？予
为亲怀归，得郡且行，侯选表于朝有日矣。惟一时民
物之概，得于目击，相与嗟叹阔绝，而欣喜不厌于心
者，不当无所纪，且惧夫可爱可愕之状，俯仰蹉跌，忽
不可以复追也。燕之明日，亟奋笔记之，以庶几观风
之意，且使后来者于侯政有可考焉。侯名遇，今居延
平。